text: अपन लइकन सु–संस्कारवान बनाएक जरुरी
text: #000000
text: आज कले लइकन पहिलेक जइसन शिक्षा, दिक्षा, विद्या देहलेसे भर नैहोइ काकरे कि समय अनुसार जमाना बहुट बदलगइलबा इ बाट टे सबके पता बा । बढट गइल अपन लइकन, बाल बच्चनकेहे हमरे सही समयमे उचित ज्ञान, ध्यान नैकइसेकब टे लइका बिगड जइहीं, गलत रास्तामे लाग जइहीं एकरे बाद ओन्हरे गलत चीज, काम धन्धा करेलगहीं अपन घर परिवार, बाप महतारीकेहे परेशान करे लगहीं । उहेक नाते हमरे समयमे हीं अगर अपन लइकन बच्चन बढिया संस्कार दइपाबखोइ टे अवश्य बिगरेसे लइकन बचासेकबखोइ ।
text: #000001
text: कहलन कि बाल हठसे बडा कौनो हठ नैहो टे औ इ हठके कारण बच्चनके मनमे जउन चाहना उठत ओके ओकरे पूरा करेक खोजलन । वर्तमान समयमे जब बच्चनके मनमे मेर–मेरके चाहना उभरेक खर्तिन मेर–मेरके साधन उपलब्ध बा, ओके पाएक बालापनमे एक हठके रुप धारण कइ लेत । ओकहन मनमे उ वस्तु पाएक चाहना होइ जात चाहे उ वस्तु उपयोग होए या न होए । ओकरे टे खेलाएक मारे भर पुर्ति करेक हठ लगइले रहलन ।
text: #000002
text: आज टी.बी. अउर इंटरनेटके बीच बडा होइल बच्चन मनमे उपजल जिद्द खेलौना भरके चाहत भर नैरह गइला । आज बच्चनके इच्छा बदल गइला औ पहिलेक बच्चा कठवक खेलौनासे संतुष्ट होइ जात रहा, आज काल महङा इलेक्ट्रानिक उपकरण पाए बिना संतुष्ट नैहोलन । बच्चनके बेर–बेरमाँगेक दवावमे आके यदि दाइ–बाबा ओकहन आकांक्षा एक बेर पूरा कइ देही वकिन ओके हरदम पूरा करेक कइसे संभव बा ? धिरे–धिरे बच्चन बढत जिद्द औ दाइ–बाबक ओके पूरा नैकइ पाएक असमर्थता परिवारमे एक अनचाहे तनावके जन्म दइ देहत । जेकेसे आज लगभग हरेक परिवारमे बाझत नजर आत ।
text: #000003
text: बच्चा जइसे– जइसे बाढलन, वोइसे– वोइसे स्कूल जाए लागलन ओकरे अपन उमेरके बच्चनसे संपर्क होलन । यदि वोकहन सङ्हरियन लगे अइसन वस्तु होइ जेकेसे वोकरे आकर्षित होइही, ते वोके पाएक खर्तिन जिद करे लागलन । भले वोकहनके उ वस्तुक जरुरत रहे या न रहे, बकिन अपन सङ्हरियन बराबर देखाएक खर्तिन उ वस्तु पाइक खोजलन औ इहे कारण हो कि आज बच्चन स्वभावमे कौनो जरुरी चीज पाइक महत्व नै राखलन, जेतना अपन मन परल चीज पाइक रहत ।
text: #000004
text: आज हम्मन समाजमे या पारिवारिक परिवेशमे ढेर अइसन घटे लागल, जउन कि बच्चा स्कूलमे भी ऐसे ब्यवहार करतन, जउन भेदभाव पुर्ण होत बा । ओकरे स्कूलियोम अइसन बच्चन सङ्हरी ढेर रहलन, जेकर लग बढिया–बढिया चीज होत, औ अइसन बच्चन सङ्हरी नैरहलन, जे आर्थिक दृष्टिकोणसे कमजोर बटीन या जेकर लग खेलेक खर्तिन बढिया–बढिया खेलौना नैरहत । बच्चन खेलेक खर्तिन अत्याधुनिक मनोरंजनके साधनमे आइपेड, वीडियो गेम, टैबलेट टमान इलेक्ट्रानिक उपकरण या मनोरंजनके साधन बा जउनकि ढेर मँहङा पडत । आजके यी महङाइक दौरानमे हर मनइ नैखरीद सकतन, बकिन बच्चन जिदके आगे केकरो बस नैचलत ।
text: #000005
text: बच्चनके चाहत वोकहन खर्तिन सबकुछ हो जेके वोकरे पूरा करेक चाहालन औ यदि उ पूरा नैहोइ टे बहुत दुःखी होलन । अपन जिद्दके कारण बच्चा कौनो अफसोस जनक कदम न उठा लेवन, एकेसे बचेक फिर वोतने जरुरी बा । एहिक नाते पहिलेसे बच्चन समझदार बनाए औ वोकहन अपन सीमासे परिचित कराइल जाए । बच्चन बचपनसे यी बाटके बोध कराइल जाए कि वोकहन परिवारके स्थिति का बा अउर वोकर अनुरुप वोकहनके इच्छा वा आशा पूरा कइ पइना संभव बा । ढेर यी देखा गइला कि बच्चनके अभिभावक बच्चन हर माग बिना सोचले– समझले पूरा करत चलि आलन औ आगे चलके ऐसे बच्चनके मनमानी बढत जात, फिर वोकरे चाहे जउन बाट लइके बडनके नकरात्मक प्रतिकृया स्वीकार नैकइ पालन औ अनावश्यक हठ कइ बइठलन ।
text: #000006
text: बच्चनके आगे बढेमे दाइ– बाबा जउन सहयोग करे सकही वोके अवश्य करेक चाही, बकिन एतना नै करेक चाही कि बच्चा खुद प्रयास करे औ अपने अभिभावक पर निर्भर होइ जाए । यी बाटके ध्यान राखेक चाही कि अभिभावकके बच्चनके विकासमे अपन सहयोग वा मार्गदर्शन देहेक बा न वोकहनके मर्जीसे चलेक औ वोकहन मर्जीक सबकुछ मानलेहेक बा टब्बे बच्चा समझदार बन पइही औ अपन जिद्द वा जरुरतके बीच फरक समझ पइही ।
text: #000007
text: छोट बच्चा अपन हर जिद्दके खर्तिन अपन दाइ– बाबा पर निर्भर रहलन, बकिन यदि दाइ– बाबा वोकहन आत्मनिर्भर बनाएक सिखाए, मेहनतसे कमएना उपाए बताए औ वोकहनके मेहनत करेक खर्तिन प्रोत्साहित करे टे उहे बच्चा समझ पइही कि अपन परिश्रमके कौनो वस्तु पाएक केतना आनंददायक होत । ऐसही बच्चन आगे बढेपर दाइ– बाबनके सहारा बन सकलन औ वोकहन पर डारल गइल अन्यथक हठके कारणसे बच सकलजाइ ।
text: #000008
text: घर सजाइ सोहावन बिल्गाइ
text: #000010
text: गुरही टिहुवार मनाइक लाग आशाके अगुवाइमे मूल आयोजक समिति गठन
text: #000011